CELEX: 62009TN0149
Language: mt
Date: 2009-04-10 00:00:00
Title: Kawża T-149/09: Rikors ippreżentat fl- 10 ta’ April 2009 — Dover vs Il-Parlament

20.6.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 141/53
            
         Rikors ippreżentat fl-10 ta’ April 2009 — Dover vs Il-Parlament
   (Kawża T-149/09)
   2009/C 141/108
   Lingwa tal-kawża: L-Ingliż
   
      Partijiet
   
   
      Rikorrent: Densmore Ronald Dover (Borehamwood, ir-Renju Unit) (rappreżentanti: D. Vaughan, QC Barrister, M. Lester, Barrister u M. French, Solicitor)
   
      Konvenut: Il-Parlament Ewropew
   
      Talbiet tar-rikorrent
   
   
               —
            
            
               tannulla d-deċiżjoni kkontestata;
            
         
               —
            
            
               tordna l-miżuri ta’ organizzazzjoni tal-proċedura skont l-Artikolu 64 tar-Regoli tal-Proċedura tal-Qorti tal-Prim’Istanza kif speċifikati fir-rikors;
            
         
               —
            
            
               tikkundanna lill-Parlament għall-ispejjeż tar-rikorrent.
            
         
      Motivi u argumenti prinċipali
   
   Ir-rikorrent jitlob, permezz tar-rikors tiegħu, l-annullament tad-deċiżjoni tal-Parlament D(2009) 4639 tad-29 ta’ Jannar 2009 dwar l-irkupru tal-indennizzi ta’ għajnuna parlamentari.
   Ir-rikorrent iressaq ħames motivi insostenn tar-rikors tiegħu.
   L-ewwel nett, huwa jiddikjara li l-Parlament interpreta u applika ħażin l-Artikolu 14 tal-leġiżlazzjoni dwar l-ispejjeż u l-indennizzi tal-membri tal-Parlament Ewropew (SIM), fost l-oħrajn, billi fittex li jimponi fuq ir-rikorrent, retroattivament, kundizzjonijiet stretti li ma kienu qatt kundizzjonijiet għall-membri tal-Parlament Ewropew fiż-żmien inkwistjoni u billi ma identifikatx bi preċiżjoni liema element ta’ spiża tqieset li tħallset indebitament.
   It-tieni nett, huwa jsostni li l-Parlament ibbaża ruħu fuq allegat “kunflitt ta’ interess” billi kiser il-prinċipju taċ-ċertezza legali għaliex aġixxa b’mod inkompatibbli mal-prattika preċedenti, mhux konformi mar-regoli ppubblikati u mingħajr ma ppreżenta standards ċari u trasparenti. Ir-rikorrent jiddikjara li d-deċiżjoni tal-Parlament hija infondata fil-fatt u fid-dritt.
   It-tielet nett, ir-rikorrent isostni li l-Parlament ma kkonformax ruħu mar-rekwiżiti fundamentali ta’ proċedura tal-Artikolu 27 SIM fir-rigward, fost oħrajn, tal-konsultazzjoni preliminari tal-kwesturi, tal-ġustifikazzjoni taċ-ċirkustanzi “eċċezzjonali”, tas-smiegħ tar-rikorrent qabel ma tittieħed deċiżjoni kif ukoll tar-rekwiżit li deċiżjoni tiġi adottata mill-Bureau.
   Ir-raba’ nett, ir-rikorrent isostni li l-konvenut talab lura l-VAT mir-rikorrent mingħajr ma kellu bażi legali biex jagħmel hekk.
   Fl-aħħar nett, ir-rikorrent jiddikjara li l-Parlament irrefera l-każ tiegħu lill-OLAF prematurament, bi ksur tad-drittijiet tad-difiża tiegħu u mingħajr bażi legali jew ġustifikazzjoni.